# צ'ארלס קובורן

צ'ארלס קובורן
Charles Coburn|  |
|
לידה |
19 ביוני 1877 סוואנה, ארצות הברית  |
|
פטירה |
30 באוגוסט 1961 (בגיל 84) מנהטן, ארצות הברית  |
|
מקום קבורה | Bonaventure Cemetery  |
|
מדינה |
ארצות הברית  |
|
סוגה מועדפת |
מערבון  |
|
תקופת פעילות |
מ-1901  |
|
מפלגה |
המפלגה הרפובליקנית  |
|
פרסים והוקרה | * פרס אוסקר לשחקן המשנה הטוב ביותר (2 במרץ 1944)
* כוכב בשדרת הכוכבים בהוליווד
 |
| **פרופיל ב-IMDb** |
|   |

**צ'ארלס דוויל קובורן** (באנגלית: **Charles Douville Coburn**;‏ 19 ביוני 1877 – 30 באוגוסט 1961) היה שחקן ומפיק תיאטרון אמריקאי. הוא היה מועמד לפרס אוסקר לשחקן המשנה הטוב ביותר שלוש פעמים, עבור הופעותיו בסרטים "השטן ומיס ג'ונס" (1941), "הכל אודות אהבה" (1943) ו"השנים הירוקות" (1946). קובורן זכה בפרס עבור משחקו בסרט "הכל אודות אהבה". בשנת 1960 הוענק לו כוכב בשדרת הכוכבים של הוליווד בהוליווד שבלוס אנג'לס כהוקרה על תרומתו לתעשיית הקולנוע.

## ביוגרפיה

צ'ארלס קובורן בקדימון לסרט "הדרך לסינגפור" (1940)
קובורן נולד במייקון, בנם של אמה לואיז ספריגמן ומוזס דוויל קובורן, שהיו אמריקאים ממוצא סקוטי ואירי.

הוא גדל בסוואנה והחל לעבוד כבר בגיל 14 בעבודות מזדמנות בתיאטרון המקומי, שם חילק תוכניות, שימש כסדרן ואף כשוער. עד גיל 17 או 18 הוא כבר התקדם לתפקיד מנהל התיאטרון. בהמשך דרכו הפך לשחקן וערך את הופעת הבכורה שלו בתיאטראות ברודוויי בשנת 1901. קובורן הקים להקת שחקנים יחד עם השחקנית אייבה וילס בשנת 1905. השניים נישאו בשנת 1906, ובנוסף לניהול הלהקה, הופיעו בני הזוג לעיתים קרובות על בימות ברודוויי.

לאחר מות אשתו בשנת 1937, עבר קובורן ללוס אנג'לס והחל לעבוד בתעשיית הקולנוע. הוא זכה בפרס אוסקר לשחקן המשנה הטוב ביותר על תפקידו כבנג'מין דינגל בסרט "הכל אודות אהבה" בשנת 1943. הוא הועמד לפרס גם על תפקידיו בסרטים "השטן ומיס ג'ונס" משנת 1941 ו"השנים הירוקות" משנת 1946. הופעות קולנועיות בולטות נוספות שלו כוללות את "של לבבות אנושיים" (1938), "ליידי איב" (1941), "קינגס רואו" (1942), "הנימפה המתמדת" (1943), "השמיים יכולים לחכות" (1943), "וילסון" (1944), "השפעה" (1949), "משפט פאראדין" (1947), "כולם עושים זאת" (1950), "האם מישהו ראה את הבחורה שלי?" (1952), "עסקי קופים" (1952), "גברים מעדיפים בלונדיניות" (1953) ו"ג'ון פול ג'ונס" (1959). בדרך כלל גילם דמויות קומיות, אך תפקידיו בסרטים "קינגס רואו" ו"וילסון" הוכיחו את המגוון הדרמטי שלו.

עבור תרומתו לסרטי הקולנוע, זכה קובורן בשנת 1960 לכוכב בשדרת הכוכבים של הוליווד בשדרות הוליווד 6268.

### פעילות פוליטית

קובורן נולד וגדל בג'ורג'יה, והיה חבר במועצת האזרחים הלבנים, שהייתה חלק מרשת של קבוצות גזעניות שדגלו בזכויות המדינות בארצות הברית. קבוצות אלו דגלו בעליונות לבנה, התנגדו לשיפור התנאים וזכויות האזרח של אפרו–אמריקאים והיו ידועות בהתנגדותן להתנועה האפרו-אמריקאית לזכויות האזרח.

קובורן יחד עם הלן ווקר בסרט "השפעה" (1949)
בשנות הארבעים כיהן קובורן כסגן נשיא בברית הקולנוע לשימור האידיאלים האמריקאים, קבוצה שהתנגדה לחדירה והטפה של גורמי שמאל בתוך הקולנוע האמריקאי בתקופת המלחמה הקרה.

קובורן היה תומך נלהב של המפלגה הרפובליקנית, ואף תמך בתומאס דיואי במהלך הבחירות לנשיאות ארצות הברית 1944.

### חיים אישיים

קובורן נישא לאייבה וילס ב–29 בינואר 1906 באטלנטה, ג'ורג'יה. לא היו להם ילדים. בני הזוג נותרו נשואים עד למותה בשנת 1937.

בשנות ה-40 התגורר קובורן במועדון האמנויות הלאומי בניו יורק. אמה של אשתו המנוחה התגוררה שם יחד איתו.

קובורן נישא לויניפרד נאצקה ב–30 ביוני 1959 בלוס אנג'לס. היא הייתה אלמנתו של זמר האופרה הניו זילנדי אוסקר נאצקה. נולדה להם בת אחת.

קובורן נפטר כתוצאה מהתקף לב ב–30 באוגוסט 1961, כשהוא בן 84, בניו יורק. הוא הובא למנוחות בבית הקברות בונאוונטור.

## קישורים חיצוניים

 מדיה וקבצים בנושא **צ'ארלס קובורן** בוויקישיתוף

* צ'ארלס קובורן, במסד הנתונים הקולנועיים IMDb (באנגלית)
* צ'ארלס קובורן, באתר AllMovie (באנגלית)
* צ'ארלס קובורן, באתר Rotten Tomatoes (באנגלית)
* צ'ארלס קובורן, במסד הנתונים הקולנועיים KinoPoisk (ברוסית)
* צ'ארלס קובורן, באתר MusicBrainz (באנגלית)
* צ'ארלס קובורן, באתר "Find a Grave" (באנגלית)

## הערות שוליים